ΓΡΑΠΤΗ ΕΡΩΤΗΣΗ E-1764/96 υποβολή: Ria Oomen-Ruijten (PPE) προς την Επιτροπή (3 Ιουλίου 1996)

Θέμα: Αποθήκευση ραδιενεργού υλικού στο Ahaus/Βόρειος Ρηνανία-Βεστφαλία

Ο σταθμός προσωρινής αποθήκευσης του Ahaus/Βόρειος Ρηνανία-Βεστφαλία διαθέτει έως το έτος 2027 άδεια για την αποθήκευση ραδιενεργού υλικού. Σύμφωνα και με δηλώσεις της κυβέρνησης της Βορείου Ρηνανίας-Βεστφαλίας, δεν υπάρχει η πρόθεση να καταστεί το Ahaus θέση οριστικής αποθήκευσης υλικού αυτού του τύπου. Εν τω μεταξύ έχει κατατεθεί νέα αίτηση για τη χορήγηση άδειας, η οποία στην ουσία οδηγεί σε μια ανανέωση της προηγούμενης για άλλα δέκα έτη.

Θεωρεί και η Επιτροπή ότι η έγκριση, ενδεχομένως, της νέας αίτησης θα έπρεπε να πραγματοποιηθεί λαμβάνοντας κυρίως υπόψη την επικείμενη έγκριση της τροποποίησης της οδηγίας σχετικά με τον έλεγχο των περιβαλλοντικών επιπτώσεων ορισμένων δημοσίων και ιδιωτικών έργων (COM 93/575, COM 95/720); Σε αντίθετη περίπτωση, θεωρεί η Επιτροπή ότι θα ήταν σκόπιμο να τροποποιηθεί οπωσδήποτε η οδηγία για τον έλεγχο των περιβαλλοντικών επιπτώσεων κατά τρόπον ώστε να διαμορφωθεί με αποτελεσματικότερο τρόπο οι δυνατότητες που διαθέτουν φυσικά και νομικά πρόσωπα του γειτονικού κράτους μέλους να προβάλλουν ενστάσεις;

Κοινή απάντηση του κας Bjerregaard εξ ονόματος της Επιτροπής στις γραπτές ερωτήσεις E-1762/96, E-1763/96 και E-1764/96 (16 Σεπτεμβρίου 1996)

Όλα τα κράτη μέλη χρησιμοποιούν εγκαταστάσεις προσωρινής αποθήκευσης για τα ραδιενεργά απόβλητα, εν αναμονή εγκαταστάσεων τελικής διαθέσεως για ορισμένες κατηγορίες ή για όλους τους τύπους αποβλήτων. Τα κράτη μέλη είναι υπεύθυνα για την έγκριση και τον έλεγχο των εν λόγω εγκαταστάσεων, πλην όμως η προστασία των πληθυσμών στο κράτος μέλος καθώς και στα κράτη μέλη πρέπει να ευθυγραμμίζεται με τις διατάξεις των βασικών προτύπων ασφαλείας όσον αφορά την προστασία από τις ακτινοβολίες (οδηγίες του Συμβουλίου 80/836 και 84/467/Ευρατόμ). Οι επιτρεπόμενες δόσεις έχουν μειωθεί στα προσφάτως θεσπισθέντα πρότυπα (οδηγία του Συμβουλίου 96/29/Ευρατόμ) τα οποία πρέπει να εφαρμοστούν στα εθνικά κανονιστικά πλαίσια πριν από τις 13 Μαΐου 2000.

Το άρθρο 37 της συνθήκης Ευρατόμ απαιτεί από κάθε κράτος μέλος να διαβιβάζει στην Επιτροπή τα στοιχεία τα σχετικά με οιοδήποτε σχέδιο διάθεσης ραδιενεργών αποβλήτων, όταν η εφαρμογή του δύναται να οδηγήσει σε μόλυνση των υδάτων, του εδάφους ή της ατμόσφαιρας άλλου κράτους μέλους. Στην σύστασή της της 7ης Δεκεμβρίου 1990 (91/4/Ευρατόμ) για την εφαρμογή του άρθρου 37, η Επιτροπή προτείνει την υπαγωγή των εγκαταστάσεων αποθήκευσης στην εν λόγω διαδικασία.

Η προτεινόμενη αναθεώρηση της οδηγίας του Συμβουλίου 85/337/ΕΟΚ σχετικά με την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον ((ΕΕ αριθ. L 175, 5.7.1985. )) όχι μόνο περιλαμβάνει τις εγκαταστάσεις προσωρινής αποθήκευσης αλλά και ενσωματώνει λεπτομερέστερες διαδικαστικές απαιτήσεις για τις διασυνοριακές διαβουλεύσεις στις περιπτώσεις κατά τις οποίες ένα έργο που προτείνεται σε ένα κράτος μέλος ενδέχεται να έχει σημαντικές επιπτώσεις στο περιβάλλον άλλου κράτους μέλους. Ωστόσο, εάν υιοθετηθούν στην παρούσα μορφή τους από το Συμβούλιο, οι νέες αυτές διατάξεις θα ισχύουν και πάλι μόνο για τις αιτήσεις εγκρίσεων που υποβάλλονται σε αρμόδια αρχή κατά την ή μετά την εκ μέρους των κρατών μελών ημερομηνία μεταφοράς που θα ορίζεται στην αναθεωρημένη οδηγία.